የቀድሞዎቹ ኦሕዴድ (የኦሮሞ ሕዝቦች ዴሞክራሲያዊ ድርጅት) እና ብአዴን (ብሔረ አማራ ዴሞክራሲያዊ ንቅናቄ) አሁን ኦዴፓ (የኦሮሞ ዴሞክራሲያዊ ፓርቲ) እና አዴፓ (የአማራ ዴሞክራሲያዊ ፓርቲ) ሆነው መጥተዋል፡፡ ከሥም እስከ አርማ የዘለቀ ለውጥ ሲያደርጉ በርዕዮተ ዓለም ጉዳይም መወያየታቸው አልቀረም፡፡ በተለይ አዴፓ ከዚህ በኋላ በኢሕአዴግ ውስጥ አብዮታዊ ዴሞክራሲ በሌላ የተሻለ ርዕዮተ ዓለም እንዲተካ እንደሚታገል አሳውቋል፡፡ ይህም በግንባሩ ውስጥ የፖለቲካ መሥመር ለውጥ ሊኖር እንደሚችል ተጨማሪ ማመላከቻ ነው፡፡ ይሁን እንጂ ሕወሓት አብዮታዊ ዴሞክራሲ ለኢትዮጵያ ትክክለኛው የፖለቲካ መሥመር ነው የሚል ግትር አቋም እንደያዘ እስከዛሬ ዘልቋል፡፡ የኢሕአዴግ የድርጅት ጉዳይ ኃላፊዋ ወ/ሮ ፈትለወርቅ ከዚህ ቀደም ለሚዲያ እንደተናገሩት፣ “በየቦታው እየተከሰቱ ያሉ ግጭቶች መንስዔ ግንባሩ የፖለቲካ መሥመሩን ባለመከተሉ የተፈጠረ ነው”፡፡
